Sacs gans te goed vir Steelers | Netwerk24
Sacs gans te goed vir Steelers
Deur Wim Pretorius 26 Maart 2019 15:30
Luke McMeeking van Sacs op die aanval teen die Zambezi Steelers van Zimbabwe. Foto: Frans Lombard
Die Kapenaars het nooit nodig gehad om hoër as die tweede rat oor te skakel nie en het binne minute met 12-0 voorgeloop nadat die slotte Jordan Thomas en Enos Ndiao albei gaan druk het.
Die buitesenter Rihaz Fredericks het ook sy naam onder die puntemakers gekry toe hy oor is.
Die Zimbabwiërs se enigste punte in die eerste helfte het gekom toe die regtervleuel Allan Mawande in die hoekie oor is.
Die spanne het gaan water sluk met Sacs voor op 17-5 en die skrif reeds aan die muur vir die besoekers.
Ná die rustyd het Sacs verder skade gemaak toe Thomas sy tweede gaan druk het, terwyl die plaasvervanger-haker Hlumelo Ntweni self die bal langs die pale geplant het. Thomas se slotmaat, Ndiao, het sy kaptein nagedoen en ook sy tweede ingeryg. Die Sacs-heelagter Matthew Hayes het ook sy naam onder die driedrukkers gekry.
Die heelagter Tinashe Hombiro het ná ’n goeie stukkie spel deur die Steelers gaan druk, met die losskakel Thabonga Ngonyamo wat self twee goeie drieë gaan druk het, maar die Zimbabwiërs het hopeloos te laat wakker geskrik om enige bedreiging op die telbord te wees.
Divan Roelofse van die Wêreld XV-tal en Hoërskool Waterkloof op pad na een van sy drieë teen die WP-uitnodigingspan. Foto: Frans Lombard
* Die Wêreld-uitnodigingspan, wat uit Suid-Afrikaanse spelers bestaan het, het die saamgeflanste Westelike Provinsie-uitnodigingspan ’n goeie rugbyles geleer en hulle met 76-29 geslag in ’n drieëfees waar 17 keer agter die pale gekuier is.
Die flank Keke Morabe, asook die agsteman Royden Masters, die slot Jared Taylor en die plaasvervanger-skrumskakel Divan Roelofse het almal twee keer gedruk.
Sacs 43 (17): Drieë: Jordan Thomas (2), Enos Ndiao (2), Rihaz Fredericks, Hlumelo Ntweni, Matthew Hayes. Doelskoppe: Matthew Hayes (2), Robin Aspleing (2). Zambezi Steelers 24 (5): Drieë: Allan Mawande, Tinashe Hombiro, Thabonga Ngonyamo (2). Doelskoppe: Hombiro (2).